b'\n_START_ARTICLE_\nHirvo Surva\n_START_PARAGRAPH_\nHirvo Surva (s\xc3\xbcndinud 2. juulil 1963 Kohtla-J\xc3\xa4rvel) on eesti koorijuht._NEWLINE_Hirvo Surva \xc3\xb5ppis 1979. aastani Kohtla-J\xc3\xa4rve 1. Keskkoolis. Aastail 1979\xe2\x80\x931983 \xc3\xb5ppis Georg Otsa nimelises Tallinna Muusikakoolis koorijuhtimist Silvia Melliku juures, seej\xc3\xa4rel \xc3\xb5ppis ta koorijuhtimist Tallinna Riiklikus Konservatooriumis Ants \xc3\x9cleoja juhendamisel (1983\xe2\x80\x931990)._NEWLINE_Alates 2006. aastast on ta Eesti Muusika- ja Teatriakadeemia \xc3\xb5ppej\xc3\xb5ud. Samuti on ta rahvusooperi Estonia poistekoori peadirigent (detsembrist 2001), Eesti Meestelaulu Seltsi poistekoori Kalev peadirigent (aastatel 1994\xe2\x80\x932009), Revalia Kammermeeskoori peadirigent (aastast 1998) ja Eesti Rahvusringh\xc3\xa4\xc3\xa4lingu segakoori dirigent (aastast 2008), on juhatanud ka Teaduste Akadeemia meeskoori. Ta on Eesti Koorijuhtide Liidu ja Eesti Koori\xc3\xbchingu juhatuse esimees._NEWLINE_Hirvo Surva oli 1993. aasta VII noorte laulu- ja tantsupeo poistekooride dirigent, 1994. aasta XXII \xc3\xbcldlaulupeo poiste- ja meeskooride dirigent, 1997. aasta VIII noorte laulu- ja tantsupeo kunstiline juht, 1999. aasta XXIII \xc3\xbcldlaulupeo poistekooride dirigent, 1997. aasta VIII noorte laulu- ja tantsupeo poistekooride dirigent ning XXIV ja XXV \xc3\xbcldlaulupeo \xc3\xbcldjuht ja XXVI \xc3\xbcldlaulupeo kunstiline juht.\n_START_SECTION_\nIsiklikku\n_START_PARAGRAPH_\nTema abikaasa Anneli on samuti koorijuht.'